<classify> SERIKALI imerejesha maamuzi ya awali ya wafanyabiashara wenye viwanda vya sukari nchini kuagiza sukari kutoka nje ya nchi inapotokea upungufu.Akizungumza na waandishi wa habari Dar es Salaam jana, Waziri wa Kilimo, Josephat Hasunga alisema kuwa serikali imeona haina haja ya kuwazuia kuingiza sukari na kutafuta wafanyabiashara wengine kutokana na kubaini jitihada zao katika uzalishaji imeongezeka na kwamba itakayoagizwa ni tani 30,000 pekee.Kwa kweli tunapongeza sana kazi ambayo viwanda vyetu vimefanya na wanayoendelea kufanya, siku chache zilizopita nilisema wanazalisha tani 320,000 lakini sasa hivi uwezo wao umefikia sasa wanazalisha tani 345,000 kitu ambacho ni kizuri na tunawapongeza sana, alisema waziri huyo. Hivi karibuni Waziri Hasunga alitangaza uamuzi wa kuwazuia wenyeviwanda kuagiza sukari hiyo kutoka nje ya nchi na badala yake kuwataka kuja na mkakati wa uzalishaji zaidi ili ifike mahali kusiwe na hitaji tena la kuagiza sukari nje ya nchi.Tangu mwaka jana serikali iliamua wenye viwanda ndio wapewe dhamana ya kuagiza kama itatokea upungufu wowote. Waziri Hasunga alisema kuwa wamezungumza na viwanda vyote na kuangalia uwezo wao wa uzalishaji na kuonekana kwa mwaka huu viwanda vitakuwa na uwezo wa kuzalisha tani 345,000 na hivyo kutakuwa na upungufu wa tani 30,000 pekee.Alisema kuwa Bodi ya Sukari Februari 15 mwaka huu, ilibaini kuwa sukari ambayo iko kwenye maghala kwa sasa na pia kwa wafanyabiashara ni ziada ya tani 129,228. Alisema mahitaji ya sukari kwa mwaka mzima ni tani 670,000 na kati ya hizo tani 515,000 ni za sukari ya matumizi ya kawaida na 155,00 ya viwandani ambapo alisema kuna viwanda vitano vinavyozalisha sukari nchini ambavyo ni TPC Moshi, Kagera Sugar, Mtibwa, Kilombero na kiwanda kidogo cha Manyara hata hivyo viwanda hivyo havizalishi sukari ya viwandani.  <topic>: KITAIFA 